Jos Suomeen pitäisi valita 30 000 pakolaista, tuskin päädyttäisiin siihen joukkoon, joka nyt on onnistunut pitkän, kalliin ja vaarallisen matkan jälkeen Suomeen päätymään. Tasavallan presidentin mukaan oikeampi tapa valita pakolaiset olisi poimia lähellä lähtömaata olevilta leireiltä ne, jotka ovat eniten avun tarpeessa.

YK:n pakolaissopimus on vähän kummallinen. Kaikki mahdollinen tuki ja turva on annettava niille turvapaikan hakijoille, jotka onnistuvat pääsemään maahan, mutta maahan pääsyä saa estää kaikin keinoin lukuun ottamatta suoranaista rajalle ampumista. Apu ei näin kohdistu hädänalaisimpiin vaan vahvimpiin, joilla on rahaa ja kykyä kiertää maahan pääsyn esteet.

Kyynisesti voi ehkä ajatella – ja ehkä joku on ajatellutkin – että näin karsitaan tulijoiksi pystyvimpiä, joiden on helpoin uudessa kotimaassaan työllistyä tai perustaa yritys.

= = =

Pakolaisia on tullut Suomen voimavaroihin nähden liikaa. Nykyisin käytettävissä olevin keinoin heitä ei pystytä kunnolla Suomeen kotouttamaan. Täällä he kuitenkin ovat ja lisää on tulossa. Käytäntöjä on muutettava tavalla, joka alentaa pakolaisista koituvia kustannuksia pitkällä aikavälillä. Nuoria Suomessa sinänsä tarvittaisiin, mutta sellaisia, jotka työllistyvät.

Lehdissä haastatelluista pakolaisista monella on akateeminen loppututkinto. Näyte on varmaankin hyvin harhainen, mutta korkeasti koulutettuja siis joka tapauksessa on. He olisivat ehkä päässeet maahan yksinkertaisemminkin: työlupa suurlähetystöstä ja lentolippu Helsinkiin. Kanada ottaa avosylin vastaan kaikki korkeakoulututkinnon suorittaneet, ja niin kannattaisi Suomenkin tehdä.

Eikö ainakin näitä akateemisesti koulutettuja kannattaisi poimia pois vastaanottokeskuksista ja tarjota heille mahdollisuutta vaihtaa turvapaikkahakemus työlupaan? Lääkärit kannattaisi palkata hoitamaan turvapaikanhakijoita. He tekisivät kahden hengen työt: lääkärin ja tulkin. Jos irakilainen lääkäri saa ilman muuntokoulutusta hoitaa irakilaisia Irakissa, olisi käytännöllistä sallia se myös Suomessa.

Ollaan Saddam Husseinista muuten mitä mieltä hyvänsä, hän kuitenkin pyrki modernisoimaan maataan. Sikisi Irakista tulevat ovat monia muita koulutetumpia.

= = = =

Töihin työkykyiset hakijat pitäisi saada oitis. Suomalaisista työttömistä tiedetään, että pitkittynyt joutilaisuus heikentää työmarkkinakelposuutta, eivätkä ulkomaalaiset ole tässäkään suhteessa erilaisia.

Työtä odoteltaessa pitäisi päästä oitis kielikoulutukseen. Helsingin opetusvirastolla olisi valmius perustaa 20 maahanmuuttajaluokkaa vaikka heti, jos tälle vain löytyisi maksaja. Periaatteessa se kuuluu valtion maksettavaksi. Kaksikymmentä maahanmuuttajaluokkaa on tietysti perin vähän.

Asuminen pitkään huonoissa yhteismajoitustiloissa ei tee hyvää kenellekään.

Pakolaiskeskusten olosuhteet ovat otollisia uskonnollisten ääriliikkeiden kiihotukselle. Tosin suuri osa tulijoista pakenee juuri uskonnollisten ääriliikkeiden terroria, joten heidän ei luulisi olevan kovin helposti käännytettävissä, mutta ei värväystä silti pidä helpottaa.

Pakolaiskeskuksista pitäisi päästä kiireesti tavallisiin asuntoihin normaalia elämää elämään. Tyhjiä asuntoja Suomessa on syrjäseuduilla runsaasti, mutta työtä siellä ei oikein ole. Kasvukeskuksissa on työtä, mutta ei asuntoja.

Helsingin seudulla on yli miljoona neliötä toimistoja tyhjillään. Kunnat eivät anna muuttaa niitä asunnoiksi, koska toivovat, että vielä jokin yritys löytyisi kantamaan kunnan kassaan yhteisöverotuloja. Olisiko nyt aika höllentää linjaa?

= = =

Tämän vuoden pakolaisaalto Eurooppaan saattaa olla vasta alkua.

Pakolaisongelman perussyy on väestönkasvussa, vaikka viime kädessä syy olisikin väkivaltainen konflikti. Konfliktit joutuvat usein siitä, että väkeä on liikaa ja silloin yleensä vähemmistö on liikaa. Somaliaan olisi helppo saada rauha, jos maata riittäisi kaikille.

Väestöräjähdys on suuressa osassa maailmaa saatu aisoihin, mutta Afrikassa väestö kasvaa yhä käsittämättömän nopeasti. Vuonna 1950 oli Nigeriassa noin 38 miljoonaa asukasta, nyt yli 180 miljoonaa. Seuraavan 15 vuoden aikana maan väkiluvun oletetaan kasvavan sadalla miljoonalla, eikä se siihen lopu. Nigerialaisia tilanne ei tunnu huolestuttavan. Suurta lapsilukua pidetään vaurauden merkkinä ja vanhuuden turvana. Pientä ylpeyttä tuntien nigerialaiset odottavat hetkeä, jolloin maan väkiluku ohittaa Yhdysvallat.

Samankaltainen on tilanne monessa Afrikan maassa.

Afrikassa on pian satoja miljoonia ihmisiä, jotka asuvat maan kantokykyyn nähden väärissä paikoissa. Eurooppa ei voi ottaa vastaan satoja miljoonia ihmisiä, mutta paljon se joutuu ottamaan.

Viisitoista vuotta sitten Afrikka oli monen silmissä menetetty maanosa, mutta nyt moni maa on kirmannut vahvaan talouskasvuun. Elintason nousu yleensä aina alentaa syntyvyyttä. Maanosan kohtalon ratkaisee se, pystyykö talouskasvu voittamaan väestönkasvun ja jos pystyy, kuinka suuressa osassa Afrikkaa.

Toisaalta syntyvyys voi laskea nopeastikin. Iranissa syntyvyys puolittui 80-luvulla Ajatollahien valtaannoususta huolimatta. Jotain näin radikaalia pitäisi tapahtua Afrikassa, mutta mitään merkkejä siitä ei ole.

Euroopan kannattaisi panostaa paljon Afrikan nostamiseksi jaloilleen, mutta Afrikan maiden pitäisi itsensäkin ymmärtää väestökehityksen vievän umpikujaan.

(Kirjoitus on julkaistu näkökulma-artikkelina Suomen Kuvalehdessä.)